Trendi on ollut toisenlainen kuin maailmalla.

S-ryhmä kertoo, että Corona-oluen myynti on yli tuplaantunut. Home Bird / Alamy, Home Bird / Alamy Stock Photo

Sosiaalinen media on täyttynyt kuvista, jossa suomalaiskauppojen oluthyllyiltä on loppunut meksikolainen Corona-olut.

Somekuvien taustalta löytyy erikoinen tilasto: Corona-olut on tuplannut myyntinsä viime aikoina, kertoo S-ryhmä.

– Myynti vähän yli tuplaantunut kahden viime viikon aikana verrattuna viime vuoteen, kerrotaan Iltalehdelle S-ryhmän viestinnästä.

Keskon päivittäistavarakaupan valikoimajohtaja Harri Hellman kertoo Iltalehdelle, että aivan vastaavaa piikkiä ei ole näkynyt Keskon tilastoissa.

– Kyseessä on pieni olutmerkki, Hellman perustelee.

– Viime aikoina myynnissä on näkynyt pientä nousua, mutta tuplaantumisesta ei voida ihan puhua.

Kahden kuluneen viikon aikana Suomessa on tapahtunut paljon ja nopeasti.

Viikko sitten otettiin käyttöön valmiuslaki, joka on sulkenut rajat ja koulut. Valtiovalta on kehottanut ihmisiä myös jäämään kotikaranteeniin koronaviruksen vuoksi.

Britanniassa ja Yhdysvalloissa toinen suunta

Ulkomailla Corona-oluen menekki on edustanut eri suuntaa. Britanniassa oluthyllyt notkuvat tyhjillään, mutta Corona-olutta on jäänyt vielä jäljelle.

Oluthylly on tyhjillään Sainsbury's supermarketissa Castle Courtissa, Isossa-Britanniassa. Corona-olut on jäänyt viimeisten joukkoon. Paul Gillis/Shutterstock, /All Over Press

Vasta helmikuun lopulla toteutetussa yhdysvaltalaistutkimuksessa kävi ilmi, että amerikkalaiset oluenjuojat karttoivat Coronaa.

Luku kävi ilmi newyorkilaisen 5W Public Relations -toimiston tuoreesta kuluttajatutkimuksesta.

Jopa 38 prosenttia tutkimukseen vastanneista sanoi, ettei ostaisi Corona-olutta missään tilanteessa.

Coronaa usein juovista vain neljä prosenttia kertoi lopettaneensa lempioluensa juomisen ja 14 prosenttia kertoi, ettei tilaisi juomaa julkisesti.

Tutkimuksissa selvisi, että juuri koronavirus oli antanut oluelle huonon maineen.